Behovet for beskyttelse af marin biodiversitet og marine økosystemer i Middelhavet, herunder i havområder uden for national jurisdiktion, er flere gange blevet anerkendt.

Formålet med de foreslåede ændringer er at ændre bilag I, II, III, IV og VII A til offshoreprotokollen for at bringe dem i overensstemmelse med den betydelige reguleringsmæssige, videnskabelige og tekniske udvikling vedrørende offshoreaktiviteter, der er sket på både regionalt og globalt plan, herunder den relevante udvikling inden for rammerne af handlingsplanen for Middelhavet og Barcelonakonventionen.

I Barcelonakonventionens artikel 25 er det fastsat, at Den Europæiske Union ("Unionen") udøver sin stemmeret med et antal stemmer svarende til antallet af de af dens medlemsstater, der er kontraherende parter i konventionen og i en eller flere protokoller hertil. Unionen udøver ikke sin stemmeret, når medlemsstaterne udøver deres stemmeret, og omvendt.

Barcelonakonventionen og de syv protokoller hertil, som er vedtaget som led i handlingsplanen for Middelhavet, udgør den vigtigste regionale retligt bindende multilaterale miljøaftale for Middelhavet.

Ændringerne af bilagene til offshoreprotokollen har til formål at ajourføre bilagene, så de afspejler den betydelige reguleringsmæssige, videnskabelige og tekniske udvikling vedrørende offshoreaktiviteter, der er sket på både regionalt og globalt plan, herunder den relevante udvikling inden for rammerne af handlingsplanen for Middelhavet og Barcelonakonventionen, med særligt fokus på udviklingen med hensyn til gennemførelsen af den økosystembaserede tilgang til at opnå en god miljøtilstand i Middelhavet.

Med henblik på det 22. møde mellem de kontraherende parter i Barcelonakonventionen og protokollerne hertil er det nødvendigt, at EU indtager en holdning til den påtænkte retsakt, da den vil ændre bilagene til offshoreprotokollen. Ændringerne får bindende virkning for Unionen, jf. Barcelonakonventionens artikel 29. Eftersom ændringerne af bilagene ajourfører forskrifterne vedrørende beskyttelse af Middelhavet, ændrer Unionens internationale forpligtelser og ambitioner og forbedrer beskyttelsen af miljøet, foreslås det, at Unionen støtter vedtagelsen af den påtænkte retsakt.

4.Retsgrundlag

4.1.Proceduremæssigt retsgrundlag

4.1.1.Principper

I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".

Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ.

4.1.2.Princippernes anvendelse på det foreliggende tilfælde

Partsmødet, hvor de kontraherende parter i Barcelonakonventionen og protokollerne hertil samles, er et organ, der er nedsat ved en aftale, nærmere bestemt Barcelonakonventionen.

Den påtænkte retsakt vil ændre bilagene til en af protokollerne til Barcelonakonventionen, nærmere bestemt offshoreprotokollen, og udgør derfor en retsakt, der har retsvirkninger.

Den påtænkte retsakt supplerer eller ændrer ikke den institutionelle ramme for Barcelonakonventionen og protokollerne hertil.

Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.

4.2.Materielt retsgrundlag

4.2.1.Principper

Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har et dobbelt formål eller består af to elementer, og det ene af disse formål eller elementer kan bestemmes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, have et enkelt materielt retsgrundlag, nemlig det, der kræves af det primære eller fremherskende formål eller element.

4.2.2.Princippernes anvendelse på det foreliggende tilfælde

Den påtænkte retsakts primære formål og indhold vedrører miljøbeskyttelse.

Det materielle retsgrundlag for den foreslåede afgørelse er derfor artikel 192, stk. 1, i TEUF.

4.3.Konklusion

Retsgrundlaget for den foreslåede afgørelse bør være artikel 192, stk. 1, sammenholdt med artikel 218, stk. 9, i TEUF.